"Tuld ma tulin viskama maa peale" Luuka 12:49
One Way - Üks tee
Tahan laulda ja kuulutada:
maailmas ei leidu midagi paremat.
Tema on tee, tõde, Tema on elu.
Temas leiad uue elu.
Selle viisiga algas "One Way" saade.
Saadet toodab misjoniorganisatsioon "One Way Mission"
Tere tulemast saatesse!
Eelmisel sügisel käisid maal tulised vaidlused teemal,
kuidas peaks tänapäeval suhtuma Piiblisõnasse.
Tapani Suonto esitab oma seisukoha jutluses "Piibliustavus".
Mida see tähendab? Millel see põhineb?
Miks see nii tähtis on?
Jutlus lindistati möödunud sügisel.
Enne Tapanit kuulame "One Way" uudiseid,
mida toimetab Jussi Peimola.
One Way - Üks tee
Lühidalt uudiseid -
Evangeeliseerimisüritus "Operatsioon Öö"
käivitus aastatepikkuse pausi järel taas novembris Helsingis.
Operatsioon üllatas kõiki osalejaid.
"One Way" majja saabus kogu öö palju rahvast
ja mõnikümmend inimest andis oma elu Kristusele.
Kas kirjandusevangeelium toimib?
Seda küsitakse uue kirjandusprojekti kaudu.
Rahvale jagatakse kingituseks raamatuid "Lauri",
mille vahel on küsitlusleht.
Projekti eesmärgiks on nii edastada evangeeliumi
kui saada ka tagasisidet raamatu mõjust.
Sügisel alanud uues jüngrikoolis on kõikide aegade suurim klass.
Osaleb lausa 65 innukat õpilast.
Õpetus on olnud mitmekülgne ja sügav.
Väikerühmades on käsitletud õpitud asju ka isiklikul tasandil.
Vene töös valmistab rõõmu ärkamine nii Käkisalmes kui Heinjoel.
Samal ajal kui Venemaal võtab üha enam maad lubadepraktika,
otsib järjest rohkem inimesi vastuseid küsimustele
ja on avatud evangeeliumile.
Indias oli tunduvalt vihmasem sügis kui tavaliselt.
Sademed põhjustasid erinevaid tõveepideemiaid
ja raskendasid ka tänavalaste keskuse ehitustöid.
Tänavalastetöö on siiski edenenud
ja uus keskus peaks valmima veebruari lõpuks.
Paduvihmad raskendasid sügisel tööd ka Nepaalis.
Vihmast ligunenud teeradade tõttu on eelkõige kannatanud
invaliidide töö ja invaliidide liikumine.
Detsembris peeti Kathmandus meie töö heaks toetuskontsert,
mille esinejate hulka kuulus Nepaali ja India artistide kõrval
ka soomlanna Nina Åström.
Malawis keskendutakse peamiselt tööle invaliididega
ja nende tegevusele.
Uue õmblusmasina abil sünnib nii kotte kui salle,
mille müügiga võivad naised omale elatist teenida.
Augustist detsembrini käisid neid õpetamas ja innustamas
mitmed Soome misjonitöölised.
Meie töö Mosambiigis on teinud uusi samme,
kui kolme esmaabipunkti asemele ehitati väikesed kliinikud.
Kliinikutes avatakse ka sünnitusosakonnad,
mis on väga oluline, kuna emade-laste suremus
on antud piirkonnas väga suur.
Iisraeli naistekodus käivitus vilgas küünlatootmine,
kui Kallviki küünlakoja juht käis naistele küünlategu õpetamas.
Naistekodu sügis oli ka muidu tihe.
Kodu on tuntuks saanud ja seetõttu on elanikke rohkem.
Mongoolia "One Way" töökogukonnas
teenib nüüd kolm motiveeritud abielupaari.
Lisaks koguduse, pere- ja vanglatööle alustati ka naistekodu
ja tegeletakse lapsinvaliididega.
"One Way" nägemus abivajajate aitamisest
on samasugune kõikjal maailmas.
Ugandas on enamus Lihavõttetormi purustustest juba taastatud.
Kooliklassi ehitustöö jätkub, põllul tehti uus külv.
Palvet on aga jätkuvalt vaja, kuna Muleete Agape keskus,
selle kristlik kool ja lastekodu on ikka veel ilma puhta veeta.
Tänaseks uudistest kõik.
Nüüd kuuleme Tapani Suonto õpetust "Piibliustavus."
Matteuse 7:13-14 ütleb: "Minge sisse kitsast väravast,
sest avar on värav ja lai on tee, mis viib hukatusse
ja palju on neid, kes sealt sisse lähevad.
Ja kitsas on värav ja ahtake on tee, mis viib ellu,
ja pisut on neid, kes selle leiavad."
Tahaksin rääkida täna teemal "Piibliustavus."
Vaatlen teemat mõningast erinevast vaatenurgast.
Piibel ei ole ajaloo-, loodusteadus- ega ka religiooniraamat.
Piiblil on inimeste elus üks ja keskne eesmärk -
juhtida meid Jumala tundmisele;
tundma elavat Jumalat.
Piibel ei anna ammendavaid vastuseid kõikidele küsimustele,
kuid selle eesmärk erinebki kogu ülejäänud kirjanduse omast.
Üks Aafrika jutlustaja ütles kord: "Piibel ei ole raamat, vaid vaim."
See on radikaalne väide, kuid selles on midagi tõtt.
Kui Piibel oleks meie jaoks vaid üks paljudest raamatutest,
võib juhtuda nagu Piibel ütleb: "Kirjatäht suretab",
sest kirjatähel iseenesest ei ole mingit väärtust,
vaid sellel, et Püha Vaim tuleb Piiblit lugeva inimese juurde
ning hakkab kirjutatut õpetama ja avama;
avama Jumala reaalsust ja juhtima sind Elava Jumala tundmisele.
Piibel on Püha raamat.
Kõigi teiste raamatute kõrval on hea meeles pidada,
et Piibel on täiesti erinev, püha raamat,
mis on lähtunud Püha Jumala südamest.
Meie sõber Lauri Jakkilainen rääkis, et ühel "Reede Kristusele" õhtul
tuli altari ette alkohoolikust rabi, kes läks seejärel meie hooldekodusse.
Öösel nägi ta eredat valgust ja talle ilmus Jumal.
Talle ulatati Piibel ja Jumala Vaim ütles, et see on Püha raamat.
See oli lootusetu alkohooliku kohtumine Jumalaga.
Sellega lõppes tema joomatuur ja algas uus elu.
Temast sai võimas Piiblitunnistaja kogu maailmas.
Ta kohtus Püha Jumalaga ja leidis Püha raamatu sõnumi,
mis muutis ja uuendas tema elu, tervendas ta
ja muutis ta Jumala saadikuks siin patuses maailmas.
Kui Püha Jumal astub lavale, ei seletata Tema ees midagi.
Jumala pühadusse ei mahu ühtegi seletust,
inimese mõtteid ega tarkust. Seal on vaid Jumala pühadus.
Kui astume kord Jumala palge ette, anname meiegi oma elust aru,
isegi kui me ei satu Viimasele Kohtupäevale.
Jumala palge ees on kõik avatud ja paljastatud,
me ei seleta enam midagi. On vaid Püha Jumal ja tõde.
Püha Jumal läheneb meile Jumala Sõna kaudu
Piibli lehekülgedel.
Jeesus ütles, et kes mind põlgab ega võta vastu minu sõna,
sellel on oma kohtumõistja. Sõna, mis ma olen rääkinud,
see mõistab tema üle kohut viimasel päeval.
Jumala Sõna, see raamat oma pühade Jumala sõnadega,
mõistavad kord kogu inimkonna üle kohut.
Kõik muud sõnad on siis otsas.
Jeesus ise oli ustav Piiblile.
Jeesus seisis kuradile vastu Jumala Sõnaga.
Ta ütles: "Kirjutatud on."
Jeesusele oli Jumala Sõna vaieldamatult
absoluutne Jumala ilmutus, millega ei tehta kompromisse.
Jeesus oli Jumala Poeg.
Jumal oli Kristuses ja lepitas maailma endaga.
Jumal ise ei toetu inimmõistusega koostatud sõnale,
vaid oma Sõnale.
Mõnede väitel on inimeste arusaamine tänapäeval kasvanud
ja seetõttu on ka Jumala Sõna muutunud.
Kuid Jumal ise ei toetu inimmõistusega koostatud sõnadele.
Jumal toetub oma Sõnale.
Seepärast ütles Ta: "Kirjutatud on."
Ka kurat pidi oma valedega Tema teelt taanduma.
Samamoodi taganeb ta meiegi eest, kui mõistame,
et Jumala Sõna on püha.
See on pärit Jumalalt, mitte inimestelt.
Võtame selle vastu ja kiidame heaks just sellisena.
"Käsuõpetus ja prohvetid ultauvad Johanneseni;
sellest ajast peale kuulutatakse Jumala riiki
ja igaüks tungib väevõimul sinna sisse," ütleb Piibel.
"Aga kergem on, et taevas ja maa hukka lähevad,
kui et üks täheke käsuõpetusest hävib."
Jumala riiki on alati tahetud tungida vägisi
kõige erinevamate seletuste ja nõudmistega.
Jumal ise ütleb aga, et ennem kaovad taevas ja maa,
kui Jumala Sõnast kaob ükski täht,
sest see on püha.
"Mitmed ütlevad minule tol päeval:
Issand, Issand, kas me ei ole sinu nimel ennustanud
ja sinu nimel ajanud välja kurje vaime
ja sinu nimel teinud palju vägevaid tegusid?
Ja siis ma tunnistan neile: ma ei ole teid eladeski tunnud,
taganege minust, te ülekohtutegijad!"
Tähtis pole mitte see, et väidame end Jumalat tundvat.
Paljud inimesed maailmas väidavad, et tunnevad Teda.
Oluline on, et Jumal väidaks end sind tundvat.
Miks ei tundnud Jumal neid, kes tegid Jeesuse nimel
vägevaid tegusid ja ajasid välja kurje vaime?
Jeesus ütles: taganege minust, te ülekohtutegijad.
Jumala Sõna ei olnud nende elus Püha.
Nad olid ehitanud oma seaduse ja rikkunud sõna,
mille Jumal neile andnud oli.
Jeesus Kristus ei olnud neid kunagi omaks tunnistanud.
"Sest tõesti ma ütlen teile, kuni kaob taevas ja maa,
ei kao käsuõpetusest mitte ühtki tähekest või ühtki märgikest
enne kui kõik on sündinud.
Kes nüüd iganes tühistab ühe neist vähimaist käskudest
ja nõnda õpetab inimesi, teda hüütakse vähimaks taevariigis;
aga kes seda mööda teeb ja nõnda õpetab,
teda hüütakse suureks taevariigis."
Ei ole sugugi ebaoluline, kuidas suhtume Jumala Sõnasse
ja kuidas peame seda tõeks või muudame seda oma meelt
ja arvamust mööda.
"Kes nüüd iganes tühistab ühe neist vähimaist käskudest,
teda hüütakse taevariigis vähimaks."
Jeesus ütleb Ilmutusraamatu lõpus:
"Ja kui keegi võtab midagi ära selle prohvetiraamatu sõnust,
siis Jumal võtab ära tema osa elupuust ja pühast linnast."
Kui uurime ausalt ja avameelselt Piiblit,
saab selgeks, et Piibel on püha raamat.
Nende sõnade ääres laheneb meie saatus.
Kui muudame seda ja kuulutame, ei kannata üksnes kuuljad,
nemad ehk ei kannatagi,
vaid inimene, kes muutis Jumala Sõna
ja tegi tühjaks Jumala öeldu.
Seetõttu pidage meeles, et Piiblit lugedes ja tõlgendades,
on teil tegemist pühade kirjadega,
mis on igavesed ega muutu kunagi.
Kui sa ei mõista midagi Jumala Sõnast,
ei tähenda see, et sul oleks õigus seda muuta.
Peame tegutsema Lutheri kombel, kes ütles kunagi,
et kui ta ei mõista midagi Piiblist, tõstab ta mütsi ja loeb edasi.
Ta usaldab selle Jumala kätte kui millegi,
mis tema arusaamisse veel ei mahu,
kuid küllap Jumal avab selle ühel päeval.
Mida enam sa Elavat Jumalat tundma õpid,
seda paremini mõistad ka kirjutatut ja selle põhjust.
Teine asi, millest tahaksin täna teema all "Piibliustavus" rääkida,
on patt - mida patt tegelikult tähendab.
Tänapäeval otsustavad inimesed, mis on hea ja mis paha.
Arvatakse, et mis teistele kahju ei tee,
ei saa olla paha, vaid peab olema hea.
Teised arvavad, et armastus on alati hea ega pole kunagi patt.
Armastus on alati Jumalast,
kuigi need armastuse mõisted on tihti täiesti väärastunud.
Kui üks inimene armastab teist, kas see on alati õige?
Kas see on alati aktsepteeritav?
Aastaid tagasi, enne minu sündimist, armus üks pereisa ühes Soome külas
üksikusse naisterahvasse ja otsustas alustada uut elu.
Ta jättis hüvasti oma kodu, naise ja lastega
ning lahkus koos selle naisega.
Räägitakse, et tema pojad jooksid paljajalu lumehanges
isale järele ja hüüdsid: Isa, ära jäta meid.
Kuid isa lahkus.
Peatselt pärast seda, kui lumi ja jää olid sulanud,
kirjutas üks poegadest emale hüvastijätukirja
ja sõudis öösel lähedasele saarele.
Ema leidis kirja ja sõitis teise paadiga järgi.
Ta päästis end üles poonud poja puu küljest lahti.
Poiss ei suutnud kannatada, et kodu oli lagunenud
ja isa pere maha jättis.
Selles kodus oli suur valu ja kurbus, kui isa elas samal ajal Helsingis
teise naisega, kes ootas tema esimest last.
Samal ajal, kui tema uus naine oli kliinikus sünnitamas,
käis mees kodus edasi-tagasi ja palus Jumalalt armu.
Ta ei suutnud miskipärast uskuda, et pattu on võimalik andeks saada,
pani haavlipüssi suhu ja lasi end maha.
Samal hetkel sündis kliinikus tema poeg.
Võime küsida, kas armastus on alati õige?
Kas armastusetunne on alati Jumala tahe ja Jumalast?
Vastus on kahjuks 'ei'.
Inimesed ajavad armastust taga, valivad hirmsaid valesid
ja võivad hävitada paljude elusid.
Maailmas on tänapäeval palju katkisust, masendust,
vaimuhaigusi, erinevat tuska ja piina
ning põhjuseks on see, et inimene on ise määranud,
mis on õige ja vale.
Kahjuks määratleb inimene alati selle järgi, mis talle sobib.
Patt on toonud maailma tohutul määral valu.
Truudusetuse ja kodude lagunemise tõttu
on soomlased niivõrd katkised ja lapsed purunenud.
Inimene võib mõtiskleda õige ja väära üle,
ning need mõtted võivad olla õilsad ja kaunid.
Kuid patt on Jumala leiutis.
Patu mõiste on pärit Jumalalt.
Pattu tehes ei eksi me tingimata teiste vastu,
kuid eksime Jumala vastu.
Eksime Püha Jumala, Looja vastu.
Seepärast peab pattu teisiti mõistma.
Patt on Jumala määratletud ja vaid Temal on selleks õigus.
Mitte meie ei otsusta selle järgi, mis meile õige või vale tundub.
Patu kohta kasutab Piibli algtekst kolme erinevat sõna.
Üks on 'chatath', mis tähendab teelt eksimist, valesammu,
märgist mööda laskmist.
Selle tulemusena läheb hukka kogu inimese elu.
Teine sõna on 'awon', mis tähendab teelt kõrvale kaldumist,
teadlikult vale valimist elus.
Kolmas sõna on 'pesha', mis tähendab mässu
ja Jumala vastu mässamist.
Patt ongi eelkõige kuritegu ja mäss Jumala vastu,
suur ja sügav solvang meie Looja vastu.
Seetõttu eraldab patt inimese Jumalast.
Piibli väitel lahutavad meie patud meid Jumalast.
Inimene võib elada nagu Jumalat poleks olemas
ja kujutleda, et Loojat pole, kuna patt lahutab inimese
sellest tõelisusest.
Kristuse järgimine tähendab, et Tema võib olla meie elus Jumal
ja meie alandume inimestena ning aktsepteerime,
Jumala poolse patu ja ülekohtu määratluse.
Paljud küsivad, miks Jumal aktsepteerib vaid heteroseksuaale.
Vastan, et Jumal ei aktsepteeri ka heteroseksuaale.
Jumal ei aktsepteeri kedagi.
Oleme kõik patused ja iseendas täiesti teelt eksinud.
Meil pole mingit asja Püha Jumala palge ette.
Seetõttu ütleb Piibel, et kõik inimesed kõikjal
peavad meelt parandama. Igaüks meist.
Ja kuigi meid on Kolgatal igaveseks vabastatud
patu tagajärgedest, on kristlase elu siin ajas
ikka veel võitlus erinevate kiusatustega.
Piibel ütleb: "Aga igaüht kiusatakse,
kui tema enese himu teda veab ja ahvatleb;
pärast, kui himu on rasestunud, toob ta patu ilmale,
aga kui patt on täiesti tehtud, sünnitab ta surma."
Selles võitluses osalevad kõik inimesed.
Meid on kutsutud sellesse võitlusse.
Kõik on pattu teinud ja Jumala aust ilma.
Ei ole ühtegi õiget.
Me ei tegele patust rääkides pahade inimeste probleemidega,
vaid meid igaühte igapäevaselt puudutavate asjadega.
Oleme kõik patused ja peame kõik iga päev oma patuga võitlema.
Kord oli ühe rongikupee uksele riputatud silt:
"Ainult patustele."
Ta sai kogu tee rahus sõita, sest keegi ei tulnud sinna.
Inimesed otsustasid, et see pole nende jaoks,
vaid patuste ja halbade jaoks.
Nii me inimesed mõtleme.
Me ei jutlusta täna patust ülaltvaates,
vaid samalt tasemelt.
Kõik maailmas leiduvad patud on ka meie lähedal.
Kui anname lihale ja patule maad, oleme igaüks võimelised hooruseks,
vihaks, kibeduseks, tapmiseks ja isegi mõrvaks,
kui vaid patule oma elus maad anname.
Seetõttu kuulutame, et kõik peavad meelt parandama.
Miks?
"Ja otsekui inimestele on määratud kord surra, aga pärast seda kohus."
Seisame kõik kord Püha Jumala palge ees ja anname elust aru.
Piibel ütleb, et selle üle, kes usub Jeesusesse,
ei mõisteta kohut.
Miks kõik ei satu Kohtujärje ette?
Seepärast, et nende üle on kohus Kolgatal juba mõistetud.
Kellegi üle ei mõisteta kaks korda kohut.
Jeesus võttis selle kohtuotsuse Kolgatal enda peale
ja seetõttu ei satu me kohtu alla.
Mitte sellepärast, et me poleks patused ja eksinud ja pattu teinud,
vaid seepärast, et meie üle on kohus juba mõistetud.
Kristus vabastas meid kohtu alt ja meid peetakse Jumala lasteks.
Seetõttu kuulutame evangeeliumi, et keegi ei läheks hukka.
Et keegi ei satuks kohtu alla, vaid võtaks vastu pääste
Jeesuses Kristuses.
Ja tema arvele loetaks end meie eest ohverdanud
asenduskannataja, kes suri meie pattude lepituseks.
Kolmas asi täna -
paljud küsivad, kes on kristlane.
Kas kristlane on see, kes kuulub kirikusse?
Kas kristlane on see, kes tuleb jõulude ajal kirikusse
või palub õhtupalvet?
Kes on Piibli järgi ja tegelikus tähenduses kristlane?
Usus olemine tähendab suhet Jumalaga.
Usus olemine on sama mis suhte omamine Elava Jumalaga.
Jeesus ütles kord haritud Nikodeemusele,
et ta peab uuesti ülalt sündima.
Peame sündima uuesti Jumala lasteks,
et saaksime andeks oma patud ja meile avaneks elav suhe
Elava Jumalaga.
Jeesus Kristus on uks Isa juurde ja taevariiki.
Kui inimene usub Jeesust Kristust ja võtab Ta vastu oma vabastajaks,
kaob selle elava suhte teelt takistus ja avaneb jumalariik.
Ärkab ka inimese südametunnistus ja ta hakkab mõistma Jumala Sõna
ning elu jumalikust perspektiivist.
Piibel ütleb: "Igaüks nüüd, kes mind tunnistab inimeste ees,
teda tunnistan minagi oma Isa ees, kes on taevas.
Aga kes iganes mind ära salgab inimeste ees,
teda salgan minagi oma Isa ees, kes on taevas."
Kristlase nime kandes on oluline tunnistada Jeesust Kristust
kui oma Issandat ja Päästjat ning alandlikult Teda austada.
Tunnistamise mõiste tähendab, et inimene nõustub Jeesusega.
See ei tähenda vaid kuskil kohvitassi kõrval tunnistamist,
et küllap Jeesus on Jumala Poeg
ja seejärel elatakse vastuolus Tema Sõnaga
ega jagata Tema arvamust.
Tunnistamine tähendab Tema Sõna ja õpetuse omaks tunnistamist;
tunnistame Piibli oma autoriteediks ja usume nii nagu Jeesus usub
ning selle kaudu tunnistame end Tema jüngriteks ka avalikult.
Algkoguduses eristati Jumala lapsi neist inimestest, kes seda polnud
lihtsa usutunnistusega.
Kui kristlased kogunesid põrandaalustele koosolekutele,
oli neil parooliks: "Jeesus on Issand."
Kes ütles, et Jeesus on Issand, tunnistas end Jeesuse järgijaks
ja kuulus Kristuse kogudusse.
See, kelle elus Jeesus ei olnud Issandaks, jäi välja.
Jeesuse Issandaks olemine on Jumala lapse elus tähtis osa.
Jeesus ütles kord: "Te hüüate mind Õpetajaks ja Issandaks
ja ütlete õigesti, sest mina olen see.
Kui nüüd mina, teie Issand ja Õpetaja."
Jüngrid nimetasid Jeesust Õpetajaks ja Issandaks,
kuid Jeesus tõstis need ringi - esimeseks Issand ja siis Õpetaja.
Kumb on Jeesus meie elus?
Kas Ta on vaid õpetaja, kes räägib tarku asju
või on Ta tõepoolest Issand?
Kui Ta on Issand, peame tegema, mida Ta ütleb ja selle järgi elama,
uskuma Tema Sõnasse ja mõistma,
et see on Armastuse Jumal, kes meile nõu annab ja juhatab.
Kui Jeesus on vaid õpetaja, tähendab see,
et võime rahumeeli kritiseerida Tema õpetust,
heita välja, mis meile ei meeldi
ja jätta alles, mida peame heaks.
Vaid see, kelle elus Jeesus on Issand,
võib olla tõeline kristlane.
See ei ole mingi tühiasi.
Keegi ütles kord, et luges Piibli kaks korda läbi.
Vana Testament on üsna huvitav, kuid Uut Testamenti ta ei mõistnud.
Vaimseid tõdesid on võimatu mõista, kui Püha Vaim neid meile ei ava.
Neid on võimatu seletada üksnes inimmõistuse abil.
Püha Vaim tuleb õpetajaks vaid sellisesse südamesse,
kus Jeesus on Issandaks võetud.
Eludes, kus Jeesuse asemel on Issandaks mõni iidne õpetaja,
ei suudeta mõista Jumala Sõna ja kui ka mõistetakse,
mõistetakse valesti, kuna Püha Vaim ei aita neid.
Jeesus ütles, et Püha Vaim õpetab teile kõik
ja tuletab meelde kõik, mis Tema on rääkinud.
Püha Vaim õpetab, mitte Tapani Suonto
ega Aki Miettinen.
Jagame küll Sõna, kuid Püha Vaim avab Pühakirja sinu südames
ja muudab Jumala Sõna elavaks.
Ilma Püha Vaimuta ei ole üheski õpetuses
ega Piibli lugemises mingit mõtet.
Peetrus kirjutab:
"Nii Issand teab päästa jumalakartlikke kiusatusest,
aga ülekohtusi säilitada kohtupäevaks, et neid nuhelda,
iseäranis neid, kes liha järele elavad roppudes himudes
ja põlgavad Issanda valitsust."
Patus ja lihahimudes elav inimene, kes ei nõustu Jumala tahtes võitlema,
põlgab Issanda valitsust.
Kristuse Issandaks olemine on elus väga oluline.
Liberaalteoloogid ründavad täna pidevalt Piibli autoriteeti
ja paljud satuvad segadusse.
Paljud liberaalteoloogid on kõrgelt haritud ja intelligentsed
ning neid peetakse oma ala asjatundjateks.
Kui kuulan liberaale ja nende mõtteid,
teeb nende jutt mind tihti kurvaks, kuna sellest on näha,
et nad ei tunne Issandat, vaid üksnes Õpetajat.
Nad analüüsivad õpetusi, kuid ei tunne Kristust
oma Issanda ja Päästjana.
Uhke inimene võtab Jeesuse meeleldi oma Õpetajaks,
kuid mitte Issandaks.
Jeesus küsis kord Peetruselt: "Keda teie mind ütlete olevat?
Siimon Peetrus vastas ning ütles:
"Sina oled Kristus, elava Jumala Poeg."
Jeesus vastas ning ütles temale: "Õnnis oled sa, Siimon,
sest liha ja veri ei ole sulle seda ilmutanud,
vaid mu Isa, kes on taevas."
Keegi ei saa teada, et Jeesus Kristus on Jumala Poeg,
kui Püha Vaim seda meile ei ilmuta.
Vajame selleks Püha Vaimu ilmutust.
On suur arm tänapäeval teada, et Jeesus Kristus on Jumala Poeg.
Usud seda oma südames ja oled leidnud ühenduse
Elava Kristusega.
Tahan rääkida täna lühidalt veel ühest asjast.
Kui räägime piibliustavusest, puudutab see mitmeid elualasid.
Üks oluline ala on kogudus.
Kes võib kuuluda kogudusse? Mis on Jumala kogudus?
Koguduse kohta kasutatakse algtekstides sõna 'ekklesia',
mis tähendab maailmast välja kutsutute seltskonda.
Koguduse moodustavad need, kes usuvad Piiblit
ja järgivad Jeesust Kristust kui oma Päästjat ja Issandat.
Kogudus ei saa olla koht, kuhu pääseb kogu maailm
ja igaüks, kes tahab.
Tänavatöö käigus kohtame narkoärimehi,
saatanakummardajaid, okultiste, budiste, hindusid ja teisi.
Helsingi tänavailt leiab tänapäeval kõike.
Need on väljakutsuvad olukorrad.
Nad ei ole meie koguduse liikmed, vaid need, keda püüame aidata.
Maailm küsib, miks nemad ei kõlba, miks kõik ei kõlba,
miks te osad välja tõrjute ega aktsepteeri kõiki?
Kuid kogudus on Kristusesse uskujate kogukond
ja vaid nende jaoks.
Alustame maailma eri paigus kogudusi
ja need on usklike ühendused, mis järgivad Kristust
budistlikus, hinduistlikus või islamistlikus maailmas.
Nemad on see väike rühm keset ümbritsevat maailma,
kes usuvad Jeesust Kristust.
Nii ka inimlikus maailmas.
Kui keegi kuulub Koonderakonda,
ei tungi ta Kommunistlikkusse parteisse.
Kommunistliku partei Marxi ja Lenini õpetusi uskuvatele liikmetele
tunduks veider, kui koond- või keskerakondlased
nõuaksid õigust astuda kommunistlikusse parteisse.
Piibellik alus koguduse jaoks on piibliustavus.
Kui kogudus on ehitatud õigele, Piibli alusele,
ei voola see koos maailmaga ületamatutesse kriisidesse
ega pea Piibliga kompromissi tegema.
Piibliustavus on tohutu turvapaik ja õnnistus meie elus.
See on antud meile, et varjuksime patu,
kõige halva ja vale ning purustava maailma eest,
mis meid meeleldi ribadeks kisuks, kuna oleme erinevad.
Meid on kutsutud Kristuse koguduse osadusse,
nende hulka, kelle elus Jeesus Kristus on Issandaks,
kes järgivad Kristust, kellele Piibel on Püha Jumala Sõna,
kes usuvad Piibli tõotusi ja käivad Jumala Vaimu
ja Sõna väes koos Taeva kuningriiki.
On suur arm, et kuulud sellisesse kogudusse
ning oled kaitstud selle maailma valede ja eksituste eest.
Kui tead täna oma südames, et Jeesus Kristus on sinu Issand
ja Päästja, täna selle eest Jumalat,
sest see on suur arm ja armastus sinu Taevaselt Isalt.
Nii möödusidki meie 45 minutit.
Aitäh, et olid meiega.
Loodetavasti kohtume taas nädala pärast.
Õnnistatud nädalat!
"Tuld ma tulin viskama maa peale" Luuka 12:49
One Way - Üks tee
Saadet toetasid: Stenroos Oy ja Häkkinen Oy
Tõlge: Monika Jaaguri